Okupatsioonivõimude poolt Eesti rahvastikule tekitatud kahjusid on raske, kui praktiliselt võimatu korrektselt defineerida. On jäädavad inimkaotused mõrvatute, hukatute, langenute, surnute või teadmata kadunuks jäänute näol. Siia kuuluvad ka need kes erinevatel põhjustel Eestist lahkusid. On ajutised või kaudsed inimkaotused - laagritesse ja vanglatesse saadetud, Siberisse küüditatud, evakueeritud jt, keda lühemat või pikemat aega sunniti Eestist ära olema.  Paljud neist ei jõudnud peale vabanemist aasta jagugi tavaelu elada, saadud vigastused ning haigused olid jäädava jälje jätnud. Mitmed Eestist viidutest valisid uueks elupaigaks teise maa ja rahva. Kuid millisesse kategooriasse kuuluvad lapsed, kes sündisid ning kasvasid võõrsil ja kuhu paigutuvad tuhanded sündimata jäänud lapsed? Inimkaotuste raskust ei saa hinnata vaid otseselt kannatanute katsumustega - selle tagajärjed on tunduvalt laiemad, kandudes ka koju (Eestisse) jäänutele.